กรมอนามัย แนะผู้ประกอบการทำความสะอาดส้วมให้ถูกสุขลักษณะ ลดความเสี่ยงกระจายเชื้อโรคช่วงเทศกาลสงกรานต์
นายแพทย์อรรถพล แก้วสัมฤทธิ์ รองอธิบดีกรมอนามัย กล่าวว่า ในช่วงที่มีการเดินทางวันหยุดสงกรานต์และการท่องเที่ยวยังสถานที่ต่างๆ ขอความร่วมมือผู้ประกอบการให้ความสำคัญกับสุขอนามัยที่ดีของประชาชนและนักท่องเที่ยว โดยเฉพาะสถานประกอบที่มีผู้ใช้บริการเป็นจำนวนมาก เช่น ปั๊มน้ำมัน สถานีขนส่ง ศาสนสถาน ร้านอาหาร โรงแรมและที่พัก แหล่งท่องเที่ยว ให้ความสำคัญกับการทำความสะอาดส้วมสาธารณะอย่างสม่ำเสมอเพื่อรองรับจำนวนนักท่องเที่ยวจำนวนมาก เนื่องจากจุดที่มีความเสี่ยงปนเปื้อนของเชื้อโรค โดยเฉพาะก๊อกน้ำอ่างล้างมือ ที่จับสายฉีดชำระ ที่รองนั่งโถส้วม กลอนประตู หรือลูกบิด และที่กดน้ำของโถส้วม โดยขอให้ประชาชนที่ใช้บริการส้วมสาธารณะปฏิบัติตนเองในการใช้ส้วมที่ถูกสุขลักษณะและล้างมือทุกครั้งหลังการใช้ส้วมเพื่อลดความเสี่ยงการสัมผัสเชื้อโรคทั้งนี้ที่ผ่านมากรมอนามัย ได้สนับสนุนให้สถานประกอบการทุกแห่งให้ความสำคัญต่อการพัฒนาส้วมสาธารณะให้ได้มาตรฐานส้วมสาธารณะระดับประเทศคือ สะอาด เพียงพอ และปลอดภัย รวมทั้งการจัดการขยะ ควรจัดเตรียมถังขยะพร้อมฝาปิดให้มิดชิดไว้บริการและจัดให้มีการคัดแยกขยะ เพื่อความเป็นระเบียบ ลดปริมาณขยะและลดการเป็นแหล่งเพาะพันธุ์สัตว์ แมลงพาหะนำโรค